google/wiki40b huggingface dataset:
Gud skal all ting lage

«Gud skal all ting lage» er en tysk salme skrevet av prest og salmedikter Ernst Stockmann i 1701. Hans Adolph Brorson oversatte den til dansk i 1737. Anders Hovden oversatte salmen til nynorsk i 1925. Den hadde opprinnelig syv strofer. Tysk originaltittel er «Gott, der wirds wohl machen»
Gandsfjorden

Gandsfjorden er en fjordarm i Boknafjorden, i Rogaland, som strekker seg fra Stavanger kommune i nord og ender i Sandnes kommune i sør.
Hele vestsiden av Gandsfjorden er tett bebygget. Stavanger ligger lengst nord og videre sørover er Hillevåg, Jåttåvågen, Forus og til slutt Sandnes. Jåttåvågen ved Gandsfjorden er brukt som byggeplass for Condeep-oljeplattformer. Østsiden av fjorden har flere fjell og nuter, som Lifjellet (282 moh.) og Dalsnuten (323 moh.). Det er også mindre utbygde områder som Sandvika og Dale.
I de ytterste delene av fjorden ligger det flere øyer, som Uskjo, Kalvøy, Hellesøy, Lindøy, Vassøy, Roaldsøy, Ormøy, Engøy, Sølyst og Grasholmen. Over Grasholmen, Sølyst og Engøy er det brosamband mellom Stavanger og Hundvåg, og vest for disse ligger Byfjorden. Nord for Vassøy, Lindøy og Hellesøy ligger Horgefjorden. Øst for Kalvøy ligger innløpet til Høgsfjorden.
Gandsfjorden har en sidefjord, Riskafjorden, som går sørøstover på sørsida av øya Uskjo ytterst i fjorden. Riskafjorden har innløp like ovenfor Hillevåg i Stavanger.
Bare skyer beveger stjernene

Handling

Elleve år gamle Marias lillebror er død av kreft. I den store sorgen forsvinner moren i seg selv, og faren prøver å holde familien sammen. Maria reiser til besteforeldrene i Bergen, og der treffer hun Jakob som er på samme alder. Maria må samtidig takle sine egne vonde følelser rundt brorens død. Etterhvert får hun en mulighet til å se forandringene i livet sitt på en avstand. Sammen med Jakob funderer hun over viktige spørsmål om meningen med liv og død. Ved hjelp av ham finner hun tilbake til moren og livet.

Om filmen

Filmen fikk svært gode skussmål hos kritikerne da den kom. Dagbladet gav den terningkast 5.

Priser

Filmen vant en Amanda for beste norske film og ble nominert tre andre kategorier.
I 1999 vant den en Crystal Bear ved Filmfestivalen i Berlin. I tillegg til dette vant den 9 andre priser på forskjellige filmfestivaler rundt om i verden, blant annet hovedprisen ved Den nordiske filmfestivalen.
Toppkonsument

En toppkonsument kan også kalles en alfapredator eller en sistehåndskonsument (av eng. apex predator, alpha predator eller top predator) og er en organisme som befinner seg på den absolutte toppen av næringskjeden (som et femte nivå) og mangler naturlige fiender. Toppkonsumentene utgjør i snitt kun 0,01 prosent av en næringskjede.
Toppkonsumenter defineres gjerne på bakgrunn av den trofiske dynamikken i næringsveven, i den betydning at de inntar det høyeste trofiske nivået og derfor er nøkkelarter som er vitale for deres del av økosystemet. Parasitter og åtseletere blir normalt ikke regnet med blant toppkonsumentene, selv om disse kan leve av andre organismer høyt oppe i næringskjeden.
Toppkonsumenter er dyr som selv eter andre dyr (predatorer), mens ingen eter dem. Eksempler er store rovpattedyr, som isbjørn, løve, tiger, ulv, og spekkhogger, samt store rovfisker som hvithai, tigerhai og oksehodehai, store reptiler som anakonda, komodovaran og saltvannskrokodille, og store rovfugler som harpyørn, kongeørn og havørn med flere. Dette er dyr som påvirker økosystemene på en omfattende måte, gjennom å begrense tettheten av byttedyr og å kontrollere mindre såkalte mesopredatorer. Tap av toppkonsumenter i økosystemet har ført til globale utbrudd av mesopredatorer, i en prosess (kjent som et mesopredatorutbrudd) som øker predasjonspresset og reduserer det biologiske mangfoldet.
Toppkonsumenter er spesielt utsatt for miljøgifter i naturen, fordi disse dyra befinner seg på toppen av næringskjeden, og derfor allokerer all giften som byttedyrene har fått i seg.
Andesand

Taksonomi

Andesand ble tidligere regnet som konspesifikk med stivhaleand (O. jamaicensis), men den er nå skilt ut som en egen art med bakgrunn i forskjeller i fjærdrakten og størrelsen. Økotypen andina er trolig en intermediat form mellom andesand og stivhaleand. Den viser stor variasjon og kan derfor være av hybridopprinnelse. Typen er inkludert i andesand, men den har ikke fått status som selvstendig underart til nå.

Biologi

Andesand måler cirka 45–48 cm og veier typisk 817–848 g, og er med det noe større enn stivhaleanden. Den har ganske plump kropp og kort hals. Nebbet er ganske flatt, konkavt og bredt og gråblått i fargen. Hodet og den korte nakken er sort i hekketiden, mens brystet, overdelen og flankene er rødlig nøttebrune. Buken er gråhvit og har mørkere spetter. Stjerten er sort, kort og stiv. Det undere ekstremitetene er svært korte og koksgrå i fargen. Når hekketiden er på hell antar hannen såkalt eklipsedrakt og blir mer lik hunnen, som er nærmest mørk koksgrå.
Arten opptrer i ferskvannsinnsjøer, mindre bassenger og våtmarksområder med undervannsvegetasjon og områder med åpent vann, men den unnviker rennende vann om det ikke er sakteflytende. Arten opptrer normalt i høyder på cirka 2 500–4 500 moh, men mye lavere i det sørlige Andes og kun til cirka 875 moh i det østre Bolivia. Den foreslåtte underarten andina opptrer i høyder opp til cirka 2 000–4 000 moh.
Selvkontroll

Selvkontroll eller selvbeherskelse er evnen til å styre ens egne følelser, oppførsel og lyster i møte med eksternt press for å fungere i et samfunn. Innen psykologi kan det refereres til som emosjonell selvregulering. Selvkontroll kan være viktig for å oppnå langsiktige mål med å overstyre impulser og kortsiktige fristelser til fordel for mer langsiktige mål eller mer rasjonelle valg.
Ulan Moron

Ulan Moron (mongolsk: ᠤᠯᠠᠭᠠᠨᠮᠥᠷᠡᠨ, Ulaan Mörön, bet. «Rødeelven», på grunn av sitt rødbrune vann; kinesisk: 乌兰木伦, pinyin Wūlánmùlún) eller elven Tuotuo (kinesisk: 沱沱河, pinyin Tuótuó Hé, bet. «Fåreelven») er en elv i provinsen Qinghai i Folkerepublikken Kina. Skjønt elven Dangqu (eller Dam Chu) er Yangtzeelvens geografiske utspring, er Ulan Moron blitt offisielt utropt av Kina som hovedelven.
Elven begynner med smeltevann fra Geladandongs isbreer og fortsetter til hvor den flyter sammen med elven Dangqu, der de to blir til elven Tongtian.
Elven er 375 km lang, og befinner seg innenfor byfylket Golmud.
Qinghai-Tibet-banen fører over Yangzejiang-kildeområdets store bro (forenklet kinesisk: 长江源特大桥) som er 1.389,6 meter lang.
Storkyrkobrinken 7

Storkyrkobrinken 7 er en bygning i Gamla stan i Stockholm som ble oppført 1873-1876 av Skandinaviska Kreditaktiebolaget. Bygningen ligger på eiendomen Mercurius 12.
Bygningen i tre etasjer ble tegnet av arkitekt Ernst Jacobsson som bankens stockholmshovedkontor. Fasaden i nyrenessanse domineres av de store vindusarkadene i piano nobile. Materialvalget skifter, med hovedpartier av prefabrikerte betongdeler, formpresset tegl, terrakottadetaljer samt polert granitt i søylene. Byggmester var Andreas Gustaf Sällström.
Den store bankhallen var plassert i andre etasje og ble opplyst gjennom de store rundbuede vinduene fra to sider. Bjelkelaget av jernbjelker bæres innvendig av fire par slanke søyler i støpejern. Den øverste etasjen var innredet til kontorlokaler, mens første etasje ble leid ut til butikker, deriblant K.M. Lundberg mellom 1886 og 1901. I den eldre sammenbygde hjørnebygningen mot Västerlånggatan ble det innredet rom for direksjonen og regnskapspersonalet.
1914 stod bankens nye palass ved Gustav Adolfs torg ferdig, og hovedkontoret ble flyttet.
Bygningen ble senere overtatt av staten. I 1922 ble den bygd om for Försvarsdepartementet av arkitekt Victor Fagerström og 1968-1970 for Industridepartementet.
I dag har Riksdagsbiblioteket tilhold i lokalene.
Kota Marudu

Historie

Etter opprettelsen av North Borneo Chartered Company i 1881, ble det etablert en nederlandsk tobakksplantasje i byen Bandau og en britisk gummiplantasje i Langkon. Det ble også bygd en brygge i Bandau for å få fraktet eksportvarene til skip som lå i Marudubukta. 
I 1974 endret byen, og området, navn fra Bandau til Kota Marudu til minne om et tidligere fort som lå i Marudubukta. Det ble brukt av den lokale frihetskjemperen Sharif Osman, som kjempet mot de britiske kolonialistene på 1900-tallet. Kota Marudu-distriktet ble opprettet den 1. januar 1983.

Næringsliv

Det er en målsetning å gjøre distriktet til et sentrum for jordbruk og økonomisk aktivitet i Nord-Sabah. Et av Sørøst-Asias største solkraftverk, SMK Langkon, ligger i distriktet. 
Turismen, med satsing også på økoturisme, har fått økende betydning. Av severdigheter regnes fossefallet Sorinsim og en årlig maisfestival. Sharif Osmans fort og gravsted ligger i byen Kota Marudu.

Byen

Byen Kota Marudu har 8 716 innbyggere, og ligger i bunnen av Marudubukta.
Porsgrunnssangen

«Porsgrunnssangen» er en lokalpatriotisk sang om Porsgrunn som ble skrevet av Hans Reynolds (d. 1933) og musikk av H. Christiansen.
Supercalifragilisticexpialidocious

«Supercalifragilisticexpialidocious» er en 34 bokstaver lang amerikansk sangtittel fra filmen Mary Poppins (1964), hvor sangen ble fremført av Julie Andrews og Dick Van Dyke. Den finnes også i sceneversjonen. Melodi og tekst er skrevet av Richard B. Sherman og Robert M. Sherman. 
Siden handlingen til Mary Poppins var lagt til 1910, ble det ønsket sanger som lød som om de kom fra denne perioden, slik som de samtidige music hall-sangene «Boiled Beef and Carrots» samt «Any Old Iron».
Ifølge Richard B. Sherman, som skrev sangen sammen med broren Robert M. Sherman, skapte de ordet på to uker, hovedsakelig fra kaudervelsk.
Roten til ordet har blitt definert som super- («over»), cali- («skjønnhet»), fragilistic- («delikat»), expiali- («godtgjøre») samt docious- («utdannelsesverdig»).
Det skulle bety noe slikt som «Gottgjør for ekstrem og delikat skjønnhet med å være høyst utdannelsesverdig». Dette er et perfekt ord for Mary Poppins å anvende, da hun ikke bare synes hun er utrolig vakker, men også ekstremt intelligent.
Ifølge filmen blir ordet definert som «hva du sier når du ikke vet hva du skal si».

I filmen

«Supercalifragilisticexpialidocious» beskriver bruken av ordet som en måte å mirakuløst å prate seg ut av vanskelige situasjoner og til og med en måte å endre sitt liv på. 
Sangen blir fremført i filmens animerte sekvens, hvor Mary Poppins blir omringet av reportere etter å ha vunnet et hesteløp. Én av reporterne hevder at det ikke kan finnes ord for hvordan hun føler seg, men hun hevder det motsatte og begynner på sangen om ordet hun kan anvende.

Norsk versjon

Per Lekang har skrevet en norsk tekst. På norsk bærer den tittelen «Superoptikjempefantafenomenalistisk». Sangen er innspilt med Rolf Just Nilsen på singlen Nor-Disc NOR 112 i 1965.
Morgan Andersen

Skatteunndragelses-saken

I desember 2011 ble Andersen pågrepet og siktet for medvirkning til skatteunndragelse i forbindelse med den estiske spilleren Raio Piirojas opphold i Fredrikstad Fotballklubb. 19. juli 2012 fikk Andersen medhold i Pressens Faglige Utvalg (PFU) i sin klage mot Aftenpostens omtale av ham i skattesaken, mens en parallell klage rettet mot Fredrikstad Blad, VG og Dagbladet ble løst i minnelighet. I april 2013 tok Andersen ut stevning mot Aftenposten og krevde i overkant av 3,5 millioner kroner i erstatning. 29. august 2013 ble Aftenposten frifunnet, men Morgan Andersen anket dommen. I februar 2014 ble siktelsen mot Morgan Andersen i skatteunndragelses-saken frafalt.
Erik de Bruin

Junior

Erik de Bruin tok sin første internasjonale medalje under europamesterskapet for juniorer i in Utrecht i 1981. Med et diskoskast på 55,88 m kom han på tredjeplass etter Kamen Dimitrov fra Bulgaria (gull) og østtyskeren Thomas Christel (sølv).

Senior

Han representerte Nederland under sommer-OL i 1984 i Los Angeles, og endte med en åttendeplass i kulestøt med et støt på 19,65 m og en niendeplass i diskos med et kast på 62,32 m. Fire år senere deltok han for annen gang i et sommer-OL, denne gangen i Seoul, og tok der en niendeplass i diskos med et kast på 63,06 m.
De Bruin tok dessuten en sølvmedalje under Universiaden i 1989, europamesterskapet i 1990 og verdensmesterskapet i 1991.

Doping

I 1993 ble han testet positivt for testosteron, stanozolol og en for høy andel Human Choreon Gonadotrofine (HCG) i sin urin etter Grand Prix i Köln. Selv om han senere ble frikjent av tuktkommisjonen i det kongelige nederlandske friidrettsforbundet KNAU, reduserte ikke IAAF straffen. De Bruin ble utestengt i fire år, som var den maksimale tiden. I begynnelsen ønsket han å forsvare seg mot utestengelsen via juridiske skritt, men etter at han innså hvor ulik denne striden ville bli ga han opp og la opp som friidrettsutøver.
Etter at han hadde avsluttet karrieren innen friidrett arbeidet han i flere år som sportskommentator for nederlandsk radio og fjernsyn, NOS. Dette samarbeidet ble avsluttet da han mistet troverdigheten sin når hustruen hans, den irske svømmersken Michelle Smith også ble involvert i en dopingaffære.
Ekteparet slo seg etter dette ned i Kells i Irland, og er ikke lengre aktive innen sine tidligere idrettsgrener.
Transfobi

Cissexisme

Cissexisme er en betegnelse på oppfatningen om at det utelukkende er kromosomene og hvilke genitalier en person har, som avgjør kjønnet. Mange av de som hevder at transpersoner er naturstridige, bruker argumenter som på denne måten knytter seg til fysikk og biologi.
Cissexisme blir også ansett som transfobisk av mange transpersoner.

Religion

Religion har ofte blitt brukt som argument for å ikke respektere transpersoners egenopplevde kjønn. 
Et kjent eksempel på hvordan religiøst begrunnede motforestillinger har rammet transpersoner finnes i historien om Leelah Alcorn. Hun var en transjente som var oppvokst i en konsernativ kristen familie i Ohio i USA. Familien godtok ikke kjønnsidentiteten eller legningen hennes. De ønsket å ta henne på omvendelsesterapi. Foreldrene til Alcorn mente at hun handlet i strid med deres tro når hun opptrådte som jente i tråd med sin kjønnsidentitet, og at siden hun ble registrert som gutt ved fødselen, burde hun også kle seg og te seg som en gutt. Alcorn begikk selvmord ved å gå ut i veien foran en lastebil som kom kjørende i hennes retning. 
Pave Frans har også kommet med uttalelser om transpersoner. Han sier at det strider mot Guds vilje å gå gjennom hormonbehandling, og har sammelignet transpersoner med atomvåpen.

Feilkjønning

«Feilkjønning» er en betegnelse på at noen bruker omtaler en transperson med feil pronomen, og ofte også med det navnet som vedkommende selv har valgt bort. Det kan skje som en feiltagelse - at man glemmer at personen man har kjent ved guttenavn har uttrykt at hun faktisk er jente og heter noe annet, eller omvendt. Like ofte gjøres det med vilje - man insisterer på å fortsette å kalle en transperson ved dennes tidligere navn, og å bruke feil pronomen for å uttrykke at man ikke respekterer hens kjønnsidentitet. Feilkjønning er et vanlig problem for mange transpersoner. Det oppleves gjerne spesielt problematisk i møte med myndighetspersoner som leger, psykologer, politifolk og medier.
Olav Tordsson

Liv

Han var bror til sagaforfatteren Sturla Tordsson og brorsønn til Snorre Sturlason som han også bodde hos i sin ungdom og fikk sin dentids vitenskapelige utdanning. Efter farens død i 1237 drog han til Norge, der han oppholdt seg hos kong Håkon Håkonsson och hertug Skule. Han besøkte deretter Valdemar Seier i Danmark og sannsynligvis også Erik Eriksson den lespete og halte i Sverige. I 1240 deltok han som kong Håkon IV Håkonsson (den gamle)s hirdmann i slaget i Oslo. Fra 1252 til 1256 var han lovsigesmann på Island.

Diktning

Olav hadde gjennom sin farbror Snorre på Reykholt fått grundig opplæring i skaldskap og hadde god kjennskap til den gamle skaldediktningen.
Lite er bevart av Olavs diktning. Finnur Jónsson nevner at han skal ha diktet et (nå tapt) dikt om helgenen Torlak den hellige som døde i 1193. Dette diktet skal han ha framført på bispesetet Skálholt i 1235. Han skal ha vært en dyktig og produktiv skald. F. Jónsson sier om ham at «Måske er han den, der i det 13. årh. står høiest som digter ved en vis poetisk flugt og en ikke almindelig fantasi; hans kenninger er prægede heraf, og hans skildringer er kvikke.»

Árónsdrápa

Olav har også skrevet et dikt (en dråpa) om islendingen Árón Hjörleifsson som det også finnes en saga om. Áron levde samtidig med Olav. To vers fra denne dråpaen er bevart i denne sagaen fra omtrent 1340 som handler om Árons liv.

Fra et dikt om Thomas Becket

Den islandske historieforskeren Jón Sigurðsson har ment å kunne påvise et dikt om Thomas Becket, erkebiskop i Canterbury (d. 1171). Det finnes bare noen bruddstykker fra dette diktet som derfor ikke kan bedømmes særlig grundig, men man mener at dikteren utvilsomt er Olav hviteskald.

Lausaviser

To, eller rettere en og en halv lausavise tilskrives Olav. Dette er løsrevne vers som det er vanskelig å sette inn i noen sammenheng.

Knytlinga saga

Flere forskere har pekt på Olav Tordsson som forfatteren av Knytlinga saga, en saga om de danske kongene fra Harald Blåtann til Knut Valdemarsson som ble skrevet på 1200-tallet. Enkelte peker også på Olav som forfatter av «Den tredje grammatiske avhandling» (The Third Grammatical Treatise), en avsluttende del av Snorre Sturlassons Den yngre Edda om språk og skaldskap.
EM i friidrett 2018 – Stavsprang menn

Kvalifikasjonskrav

Kvalifikasjonskravet for stavsprang menn var: 5,55.
Maria Pietilä-Holmner

Karriere

Hun gjorde seg bemerket i internasjonal sammenheng under junior-VM 2006 i Canada, der hun vant tittelen i slalåm.
Hun oppnådde en tiendeplass under OL 2006 i Torino storslalåm. Under VM 2007 tok hun sølv i storslalåm. I slalåmrennet under OL 2010 oppnådde hun sitt beste resultat i et OL med en fjerdeplass.
Hun fikk sin første pallplassering i verdenscupen 15. november 2008 i Levi da hun ble nummer to i slalåm bak vinneren Lindsey Vonn.
I VM i alpint 2015 i Beaver Creek kjørte hun på det svenske laget som tok bronse i lagkonkurransen. 
Hun la opp i 2018.
Peter Mohr Dam

Familie og yrke

Peter Mohr Dam ble født i Skopun på Sandoy i 1898 som sønn av handelsmann Ole Christian Dam fra Kollafjørður og hustru Sára Maria Olsen fra Vestmanna. Gutten ble døpt Peter, men har i ettertid også blitt kjent ved de mer færøyske formene Petur og Pætur. Peter Mohr Dam var gift med Ragnhild Strøm fra Trongisvágur, og ble far til Atli Dam, en annen tungvekter i færøysk politikk. Han er dermed også farfar til Helena Dam á Neystabø og Rigmor Dam. Onkelen Johan C.F. Dam var med på å stifte Sambandsflokkurin. Petur Mohr Dam var dessuten i slekt med både Kristian Djurhuus og Hákun Djurhuus.
Han var utdannet lærer fra Føroya Læraraskúli fra 1920, og jobbet som dette i Sumba 1921–1922, i Trongisvágur 1922–1925, og i Tvøroyri 1925–1967. Han tok også flere i etterutdanningskurs i Norge og på Færøyene. Dam var også redaktør i Føroya Social Demokrat 1934–1959, og var medlem og formann i en rekke styrer, eksempelvis i Skipafelagið Føroyar, Tryggingarfelagið Føroyar, Færøyenes skolestyre (Føroya skúlastjórn) og Føroya Lærarafelag (formann 1927–1930).

Politisk arbeid

Han var kommunestyremedlem i Froðbiar kommuna fra 1925 til sin død, herav borgermester 1934–1957. I 1925 var han med på å grunnlegge Froðbiar Sóknar Javnaðarfelag, en arbeiderforening for Suðuroy. Han ledet foreningen inntil stiftelsen av det nasjonale, sosialdemokratiske partiet Javnaðarflokkurin i 1926, hvor Dam spilte en sentral rolle.
Ved lagtingsvalget 1928 ble Dam valgt inn på Lagtinget fra Suðuroy, og ble gjenvalgt frem til sin død. Da partiformann Maurentius Viðstein gikk av i 1936, ble Dam valgt til hans etterfølger. Dam var partiformann livet ut. Han var også innvalgt på Folketinget fra Færøyene 1948–1957 og 1964–1967.
9. januar 1959 ble Dam statsminister i Peter Mohr Dams første regjering, en koalisjon bestående av Javnaðarflokkurin, Sambandsflokkurin og Sjálvstýrisflokkurin. 4. januar 1963 måtte han gå av til fordel for Hákun Djurhuus. Dams gamle regjeringspartnere samlet seg på nytt i Peter Mohr Dams andre regjering den 12. januar 1967. Den ble sittende inntil Dam døde 8. november 1968, og Kristian Djurhuus kunne danne en ny regjering med de samme partiene involvert.
Foajé

En foajé er et stort og åpent oppholdsrom (eventuelt flere) i et teater, opera, konsertsal, kino eller utstillingslokale, i nærheten av auditoriet. Det er et hvileområde, eller vrimleområde for tilskuere og et møtested, som normalt brukes før forestillinger og i pauser. Det kan også være egnet som festlokale, eksempelvis til bruk etter forestillinger. Begrepet nyttes også for samlingssalen for skuespillerne bak scenen.
Ordet er omskrevet fra fransk foyer. Normalt er en foajé en stor, spesialdesignet hall, men noen ganger er det en korridor som omgir hovedhallen. Den er møblert og stor nok til at tilskuere kan vandre, komme sammen og hvile. Foajeer er vanligvis prydet med kunstverk, enten permanente eller midlertidige utstillinger relatert til stedets aktiviteter, og en restaurant eller en buffet. I tillegg kan den brukes til vernissasje, møter med artistene etc.
I et hus er en foajé tilsvarende en gang, normalt et mindre område eller rom i nærheten av inngangsdøren, hvor gjester ankommer og trappene begynner eller slutter. Den er tilknyttet rom som f.eks. kontorer, spisestuer, baderom og oppholdsstuer. Det er ikke uvanlig med et vindfang mellom husets foajé og inngangsdøren.
Sport-Tiedje

Historie

Sport-Tiedje ble grunnlagt 1984 av den tidligere landslagsspilleren i bordtennis Ulrich Tiedje med en stasjonær sportsbutikk i Schleswig. I 1996 tredde Christian Grau støttende til. Siden 1999 blir sortimentet også tilbudt i internett. Siden den gang blir det hovedsakelig solgt sportsutstyr – og tilbehør til hjemmebruk. 2001 grunnla Ulrich Tiedje og Christian Grau som likeverdige partnere. Foruten onlineshops på forskjellige språk åppnet Sport-Tiedje flere andre butikker i Europa siden 2003. Firmagrunnleggeren Ulrich Tiedje gikk ut av firmaet i 2011. Hans andeler overtok Christian Grau. Med åpningen av butikken i Brüssel og Amsterdam sommeren 2013 innførte Sport-Tiedje merket «T-Fitness» . 17 måneder etter åpningen av den første butikken i Amsterdam, forsatte Sport‐Tiedje ekspansjonen i Nederland med å ta over fitnessmarkeds‐kjeden OZI Sport BV med fire filialer i 2015. I slutten av 2015 fortsatte Sport‐Tiedje sin ekspansjonskurs i Europa og med overtakelsen av Powerhouse Fitness (Laidir Leisure Ltd., Glasgow). Firmaet er den nest største leverandøren med sportsutstyr til hjemmebruk og Fitness Equipment i Storbritannia. Fra 1. november 2016 overtok Sport-Tiedje GmbH salg av sportsmaskiner i 21 Karstadt sports-butikker.

Butikksteder

Sport-Tiedje driver sportsbutikker i Berlin, Bielefeld, Bremen, Dortmund, Dresden, Düsseldorf, Essen, Frankfurt, Freiburg, Hamburg, Hannover, Karlsruhe, Kassel, Köln, Leipzig, Mannheim, München, Nürnberg, Schleswig, Stuttgart, Wiesbaden, og utenfor Tyskland i Amsterdam, Aberdeen, Bern, Bodegraven, Brüssel, Den Haag, Edinburgh, Glasgow, Graz, København, Leeds, Linz, London, Newcastle, Nottingham, Roosendaal, Rotterdam, Wien og Zürich. Utover det har Sport-Tiedje et støttepunkt i Taiwan som er et kompentansesenter til våre egne merker og som også fungerer som et kvalitetsmanagement. I Sport-Tiedje-sentralen i Schleswig er forvaltningen, et internasjonalt besatt call-center og et lager for smådeler. Büdelsdorf som ligger i nærheten, har et 14.000 m² stort høylager og et verksted for returvarer. Der blir også den internasjonale logistikken styrt og avviklet.

Sortiment og service

Salg til forbrukere er hovedvirksomheten til Sport-Tiedje GmbH. Dessuten blir det solgt blant annet sportsmaskiner, kosttilskudd og outdoor-leketøy delvis eksklusivt. Foruten diverse kjente merkevarer fører Sport-Tiedje sine egne merker cardiostrong og Taurus. Dertil utvider Sport-Tiedje handelen med bedriftskunder. Firmaer og offentlige tjenester hjelpes med planlegging og utstyr til treningsrom.